
	1.
	Likumprojekts (grozījumi)
 "131.pants. Uz dzīvokļa īpašumu gulošās reālnastas
(1) Brīvprātīgas dzīvokļa īpašuma atsavināšanas gadījumā, uz dzīvokļa īpašnieka pienākumu segt pārvaldīšanas izdevumus, norēķināties par komunālajiem pakalpojumiem, kā arī veikt iemaksas uzkrājumu fondā ir attiecināmi Civillikuma noteikumi par reālnastām, ciktāl šis likums nenosaka citādi.
(2) Reālnastas attiecībā uz pārvaldīšanas izdevumiem, maksājumiem par komunālajiem pakalpojumiem un iemaksām uzkrājumu fondā dzīvokļa īpašumam ir nodibinātas par labu tām personām, pret kurām dzīvokļa īpašniekam pastāv attiecīgā saistība. Pienākumu dot izpildījumu naudā nenostiprina zemesgrāmatā.
(3) Dzīvokļa īpašuma ieguvējs atbild par reālnastas parādiem, kas radušies ne agrāk kā gadu pirms dzīvokļa īpašums pārgājis viņa īpašumā. Dzīvokļa īpašuma ieguvējs var izlietot pret reālnastas tiesīgo personu visas dzīvokļa īpašuma līdzšinējā īpašnieka ierunas.
(4) Dzīvokļa īpašuma ieguvējs var prasīt atlīdzināt dzīvokļa īpašuma līdzšinējam īpašniekam reālnastas izpildījumu, kas dots reālnastas tiesīgajai personai, ja vien dzīvokļa īpašuma ieguvējs un dzīvokļa īpašuma atsavinātājs nav vienojušies citādi.
(5) Izziņu par šā panta pirmajā daļā minēto maksājumu saistību izpildi sagatavo un izsniedz saskaņā ar normatīvajiem aktiem par dzīvojamo māju pārvaldīšanu."
	Iebildums
Atkārtoti aicinām redakcionāli precizēt normu tā, ka tās teksts nosaka un paredz to, ka uz dzīvokļa īpašumu tiek nodibināta reālnasta uz likuma pamata, nevis uz šiem maksājumiem attiecināmi Civillikuma nosacījumi par reālnastām.
Piedāvātā redakcija
Brīvprātīgas dzīvokļa īpašuma atsavināšanas gadījumā, uz dzīvokļa īpašnieka pienākumu segt pārvaldīšanas izdevumus, norēķināties par komunālajiem pakalpojumiem, kā arī veikt iemaksas uzkrājumu fondā tiek nodibināta reālnasta un uz to ir attiecināmi Civillikuma noteikumi par reālnastām, ciktāl šis likums nenosaka citādi.
	Jānis Bērziņš (TM)

	2.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums
Kā priekšlikumu lūdzam izvērtēt nepieciešamību papildus precizēt (skaidrāk definēt) un paplašināt likumprojekta anotācijā ietverto skaidrojumu jēdzienam "brīvprātīga atsavināšana", ņemot vērā, ka, piemēram, nekustamā īpašuma pārdošana labprātīgā izsolē tiesas ceļā nav brīvprātīga atsavināšana, jo tiek veikta izpildu procesa ietvaros, savukārt, piemēram, Tiesu izpildītāju likuma 74. panta pirmās daļas 4. punktā minētās izsoles būtu pakļautas terminam "brīvprātīga atsavināšana", jo to pamatā ir īpašnieka paša iniciatīva atsavināšanai, tomēr zvērināts tiesu izpildītājs tikai sniedz izsoles rīkošanas pakalpojumu, u.c.

Tāpat lūdzam izvērtēt un nepieciešamības gadījumā skaidrot vai precizēt termina "negodprātīgs" lietošanu, attiecinot to uz dzīvokļu īpašnieku rīcību, jo, kā jau minēts iepriekš sniegtajā atzinumā, neiebilstot pret likumprojektā (tā mērķī, kas noteikts anotācijā) noteikto attiecībā uz personām, kuras ar nodomu rīkojas negodprātīgi, vēršam arī uzmanību, ka regulējums, citastarp, attieksies arī uz tādām personām (grupām), kas sabiedrībā ir sociāli visneaizsargātākās un kur, iespējams, nav konstatējams tīšs nolūks rīkoties negodprātīgi.

